Valur kom sér í kjörstöðu í gærkvöld í undanúrslitaeinvíginu í efstu deild kvenna í körfubolta. Valur mætti Fjölni í gærkvöld í Dalhúsum.
Þetta var annar leikur deildarmeistara Vals gegn Fjölni en Valur vann fyrri leikinn sannfærandi. Leikurinn í gærkvöld var spennandi framan af en Valskonur voru sterkari í fjórða leikhluta og unnu að lokum sjö stiga sigur 83-76. Vinna þarf þrjá leiki til að komast í úrslitaeinvígið en þriðji leikur liðanna er á föstudaginn kemur, þegar Valur getur tryggt sér sæti í úrslitaleiknum um Íslandsmeistaratitilinn með sigri.
Fjórðu umferð úrvalsdeildar karla í fótbolta lauk í gærkvöld með fjórum leikjum. Valur hafði betur gegn KR 3-2 eftir Reykjavíkurslag af bestu gerð í Vesturbænum. Valur er nú með tíu stig í toppbaráttunni eins og Víkingur, FH og KA. FH vann 3-1 útisigur á HK í gær, KA vann 4-1 sigur á Keflavík og í fjórða leik kvöldsins gerðu ÍA og Stjarnan markalaust jafntefli á Akranesi.
EM í sundi í Búdabest heldur áfram í dag. Í morgun synti Steingerður Hauksdóttir í undanrásum í 50 metra baksundi. Steingerður varð þriðja í sínum riðli, og í fertugasta sæti í heildina. Hún kemst ekki áfram í greininni en bætti engu að síður sinn besta tíma um þrjá hundruðustu úr sekúndu. RÚV sýnir beint frá úrslitum og undanúrslitum nokkurra greina á mótinu í dag klukkan fjögur.
Sundmennirnir Már Gunnarsson og Róbert Ísak Jónsson settu báðir Íslandsmet í úrslitum á Evrópumeistaramóti fatlaðra í sundi í dag sem fram fer í Madeira í Portúgal. Már bætti sitt eigið met í 100 metra flugsundi þegar hann hafnaði í fjórða sæti í flokki S11. Hann synti á 1 mínútu og 11,11 sekúndum og bætti þar með Íslandsmetið í flugsundi í sínum flokki. Róbert hafnaði í sjöunda sæti í 100 metra baksundi í flokki S14 og bætti eigið Íslandsmet þegar hann synti á 1 mínútu og 4,76 sekúndum.
Valskonur eru komnar með annan fótinn í úrslitaeinvígið um Íslandsmeistaratitilinn í körfubolta. Valur mætti Fjölni í öðrum leik liðanna í undanúrslitum í gær.